KIRJALLINEN KYSYMYS P-4067/97 komissiolle esittäjä(t): Gianfranco Dell'Alba (ARE) (15. joulukuuta 1997)

Aihe: Yhteistyön uudelleenaloittaminen Kongon demokraattisen tasavallan kanssa

Miksi komissio on mitä ilmeisimmin päättänyt vapauttaa Kongon demokraattiselle tasavallalle varatun 77 miljoonan ecun suuruisen tuen huolimatta Brysselissä 3. ja 4. joulukuuta Maailmanpankin aloitteesta järjestetystä 'Amis du Congo' -tapaamisesta? Tämä vaikuttaa ensimmäiseltä askeleelta kohti Euroopan unionin Kinshasalle antaman tuen uudelleenaloittamista, vaikka unionin toimielimet, viimeksi parlamentti 23. lokakuuta 1997 ja sitä ennen yleisten asioiden neuvosto 15. syyskuuta 1997, ovat toistuvasti ilmaisseet huolestuneisuutensa maan ihmisoikeustilanteesta ja vaatineet, että Yhdistyneiden kansakuntien väitettyjä joukkomurhia ja muita vuodesta 1993 alkaen tehtyjä ihmisoikeuksien loukkauksia koskevan tiedustelumatkan moitteeton edistyminen on välttämätön edellytys yhteistyön uudelleenaloittamiselle Kongon demokraattisen tasavallan kanssa.

Katsooko komissio, että esimerkiksi yli kuusi kuukautta keskeytyneenä olleen tiedustelumatkan toteuttamiselle hiljattain asetettuja esteitä voidaan pitää riittävänä edistyksenä, jonka neuvosto asetti kolme kuukautta sitten EU:n ja Kongon demokraattisen tasavallan yhteistyön asteittaisen uudelleenaloittamisen ehdoksi?

Komission jäsenen João de Deus Pinheiron komission puolesta antama vastaus (19. tammikuuta 1998)

¨Kongon ystävien¨ hiljattain pidetyn kokouksen yhteydessä komissio ilmoitti myöntävänsä 45 miljoonaa ecua terveydenhuollon väliaikaisen avun antamista koskevan ohjelman (PATS II) uudelleenkäynnistämiseen sekä 34 miljoonaa ecun suuruisen ensimmäisen rahoitusosuuden kunnostusohjelmaan (PAR). PATS II on köyhimmille väestönosille tarkoitetun terveydenhuolto-ohjelman toinen vaihe. Ohjelmaa on toteutettu vuodesta 1995 alkaen. PAR-ohjelmaan myönnetyllä ensimmäisellä rahoitusosuudella on tarkoitus kunnostaa Kinshasaa ympäröivä maantieverkosto. Tavoitteena on varmistaa Kongon pääkaupungin elintarviketurva sekä antaa maaseudun asukkaille mahdollisuus myydä tuotteitaan ja hankkia näin vähimmäistoimeentulo.

Kyseiset ohjelmat sijoittuvat humanitaarisen avun ja kunnostamisen välimaastoon ja ovat osa köyhyyden torjuntaa. Niiden täytäntöönpanosta vastaavat joko valtiosta riippumattomat järjestöt tai paikalliset yrittäjät, joiden kanssa komissio tekee sopimuksen, mikä mahdollistaa ohjelmien täytäntöönpanon nopean aloittamisen. Tässä vaiheessa kyseessä ei siis vielä ole vuonna 1992 keskeytetyn yhteistyön jatkaminen valtion laitosten kanssa.

Komissio on aloittanut rakentavan vuoropuhelun Kongon hallituksen kanssa ja ilmoittanut, että kyseistä kahta ohjelmaa voidaan pitää myönteisenä vastauksena Kinshasan viranomaisten myönteisiin toimiin. Näitä toimia ovat erityisesti Yhdistyneiden kansakuntien ihmisoikeuksien tutkimusvaltuuskunnan toiminnan salliminen, perustuslakikomitean nimittäminen ja Kongon valtuuskunnan myönteinen asenne ¨Kongon ystävien¨ kokouksessa.

Komissio tietää, että Kongon demokraattisessa tasavallassa on vielä monia ihmisoikeusongelmia ja että perustuslakikomitean asettaminen on vain pieni askel demokratian suuntaan. Näitä ongelmia on kuitenkin käsiteltävä suhteessa maan kriittiseen tilanteeseen, jota leimaa infrastruktuurien täydellinen romahtaminen, hyvin raskas ulkoisen velan taakka, erittäin uhanalainen taloudellinen ja sosiaalinen tilanne, tiettyjen maakuntien yleisesti tunnettu turvattomuus, alueelliset riitaisuudet ja johtoryhmän ideologiset erimielisyydet. Uuden hallituksen kohtaamat mittavat haasteet huomioon ottaen on aiheellista antaa tunnustusta edellä mainituille poliittisille toimenpiteille, ja Kongon demokraattisen tasavallan ulkomaisten kumppanien on annettava tukensa toiminnan jatkamiselle. Komission ilmoitus kyseisten ohjelmien täytäntöönpanon uudelleenaloittamisesta on osa yleisten asioiden neuvoston 15. syyskuuta 1997 määrittelemää Kongon kanssa tehtävän yhteistyön asteittaista ja ehdollista uudelleenaloittamista.